**NÁRODNÁ RADA SLOVENSKEJ REPUBLIKY**

VIII. volebné obdobie

–––––––––––––––––––––––––––––––––––––––––––––––––––––––––––––––––––––––

**1469**

**VLÁDNY NÁVRH**

**Zákon**

z ... 2023

**o transformácii Technického skúšobného ústavu Piešťany, š.p. na akciovú spoločnosť a o doplnení zákona č. 111/1990 Zb. o štátnom podniku v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

**§ 1**

Tento zákon upravuje

1. zrušenie a zánik Technického skúšobného ústavu Piešťany, š.p. (ďalej len „štátny podnik“),
2. založenie, vznik a právne pomery Technického skúšobného ústavu Piešťany, a. s. (ďalej len „akciová spoločnosť“),
3. podmienky transformácie štátneho podniku na akciovú spoločnosť.

**§ 2**

1. Štátny podnik sa zruší rozhodnutím Úradu pre normalizáciu, metrológiu a skúšobníctvo Slovenskej republiky (ďalej len „úrad“) bez likvidácie.
2. V rozhodnutí úradu podľa odseku 1 sa uvedie najmä deň zrušenia štátneho podniku, hodnota majetku štátu v správe štátneho podniku určená znaleckým posudkom vyhotoveným k dátumu nie staršiemu ako tri mesiace pred dňom zrušenia štátneho podniku (ďalej len „znalecký posudok“). Na rozhodnutie úradu podľa odseku 1 sa nevzťahuje správny poriadok.Toto rozhodnutie nepodlieha preskúmaniu správnym súdom.
3. Štátny podnik zaniká ku dňu výmazu z obchodného registra.
4. Na zrušenie a zánik štátneho podniku sa nevzťahuje osobitný predpis.[[1]](#footnote-1))

**§ 3**

1. Zakladateľom akciovej spoločnosti je štát, v ktorého mene koná úrad.
2. Akciová spoločnosť sa zakladá podpisom zakladateľskej listiny štatutárnym zástupcom úradu. Pravosť podpisu štatutárneho zástupcu úradu musí byť úradne overená.
3. Sídlom akciovej spoločnosti sú Piešťany.
4. Výkon práv a povinností akcionára v akciovej spoločnosti vykonáva úrad.

**§ 4**

1. Základným imaním akciovej spoločnosti je hodnota nepeňažného vkladu znížená
o hodnotu rezervného fondu podľa § 7 ods. 1.
2. Hodnota nepeňažného vkladu je hodnota majetku štátu v správe štátneho podniku určená znaleckým posudkom ako všeobecná hodnota vkladaného majetku podľa osobitného predpisu.[[2]](#footnote-2))
3. Hodnotu nepeňažného vkladu úrad uvedie v zakladateľskej listine.

**§ 5**

1. Majetok štátu v správe štátneho podniku prechádza na akciovú spoločnosť dňom jej vzniku; s vlastníckym právom k majetku štátu prechádzajú aj práva a záväzky súvisiace
s týmto majetkom. Prechod vlastníckeho práva k nehnuteľnostiam, ktoré sú súčasťou nepeňažného vkladu sa vykoná záznamom podľa katastrálneho zákona. Návrh na vykonanie záznamu podá príslušnému okresnému úradu akciová spoločnosť.
2. K návrhu na zápis akciovej spoločnosti do obchodného registra sa neprikladá doklad
o splatení nepeňažného vkladu.

**§ 6**

1. Na akciovú spoločnosť prechádzajú dňom jej vzniku zo štátneho podniku práva
a povinnosti štátneho podniku vrátane neukončených záväzkov plynúcich zo zmluvných vzťahov štátneho podniku, ktoré boli uzavreté pred zánikom štátneho podniku.
2. Na akciovú spoločnosť prechádzajú práva a povinnosti vyplývajúce z pracovnoprávnych vzťahov a iných právnych vzťahov štátneho podniku.

**§ 7**

1. Rezervný fond akciovej spoločnosti pri vzniku akciovej spoločnosti tvorí 10 % z hodnoty nepeňažného vkladu do majetku spoločnosti. Rezervný fond možno použiť aj na vyrovnanie rozdielov hodnoty nepeňažného vkladu medzi dňom založenia akciovej spoločnosti a dňom vzniku akciovej spoločnosti.
2. Akcie znejú na meno a majú podobu zaknihovaného cenného papiera; zmena ich podoby alebo formy sa zakazuje. Počet akcií a ich menovitú hodnotu určí úrad v zakladateľskej listine akciovej spoločnosti.
3. Akciová spoločnosť môže predať podnik alebo jeho časť len so súhlasom vlády Slovenskej republiky.
4. Na prevod správy akcií alebo na predaj akcií sa vyžaduje predchádzajúci súhlas vlády Slovenskej republiky. Nominálna hodnota akcií určených k predaju podľa prvej vety nemôže presiahnuť jednu tretinu základného imania akciovej spoločnosti.

**§ 8**

1. Predmetom podnikania akciovej spoločnosti je vykonávanie činnosti štátneho podniku
v rozsahu príslušných oprávnení podľa osobitných predpisov.[[3]](#footnote-3)3) Akciová spoločnosť je povinná požiadať príslušný orgán o zmenu oprávnenia podľa prvej vety za podmienok podľa osobitných predpisov.3)
2. Akciová spoločnosť je oprávnená odo dňa svojho vzniku pokračovať v podnikateľskej činnosti inej ako podľa odseku 1 v rozsahu podľa živnostenského oprávnenia.
3. Akciová spoločnosť môže vykonávať iné činnosti ako vykonával štátny podnik podľa osobitných predpisov.[[4]](#footnote-4)4)

**§ 9**

**Spoločné a záverečné ustanovenia**

1. Návrh na výmaz štátneho podniku z obchodného registra podáva štátny podnik.
2. Návrh na zápis akciovej spoločnosti podáva akciová spoločnosť.
3. V obchodnom registri sa vykoná výmaz zrušeného štátneho podniku a zápis akciovej spoločnosti podľa tohto zákona k tomu istému dňu.
4. Súhlas správcu dane s výmazom štátneho podniku z obchodného registra sa nevyžaduje.
5. Na založenie, vznik, postavenie a právne pomery akciovej spoločnosti sa nevzťahuje
§ 59 ods. 2 tretej až piatej vety a ods. 5, § 60, § 477 ods. 3 časti vety za čiarkou a ods. 4, § 478 a § 483 ods. 3 Obchodného zákonníka.
6. Na transformáciu štátneho podniku na akciovú spoločnosť sa nevzťahuje všeobecný predpis o podmienkach prevodu majetku štátu na iné osoby.[[5]](#footnote-5)5)
7. Na prevod majetkovej účasti štátu na podnikaní akciovej spoločnosti sa vzťahuje všeobecný predpis o podmienkach prevodu majetku štátu na iné osoby.
8. Akciová spoločnosť je povinná bezodkladne po svojom vzniku uverejniť vo Vestníku Úradu pre normalizáciu, metrológiu a skúšobníctvo Slovenskej republiky a v Obchodnom vestníku oznámenie o prevzatí záväzkov a prechode pohľadávok zrušeného štátneho podniku.

**Čl. II**

Zákon č. 111/1990 Zb. o štátnom podniku v znení zákona č. 92/1991 Zb., zákona Národnej rady Slovenskej republiky č. 14/1993 Z. z., zákona Národnej rady Slovenskej republiky
č. 174/1993 Z. z., zákona Národnej rady Slovenskej republiky č. 172/1994 Z. z., zákona Národnej rady Slovenskej republiky č. 304/1995 Z. z., zákona Národnej rady Slovenskej republiky č. 317/1996 Z. z., zákona č. 166/1998 Z. z., zákona č. 241/1999 Z. z., zákona
č. 472/2001 Z. z., zákona č. 395/2002 Z. z., zákona č. 547/2002 Z. z., zákona č. 432/2003 Z. z., zákona č. 79/2005 Z. z., zákona č. 523/2007 Z. z., zákona č. 70/2008 Z. z.,
zákona č. 547/2011 Z. z., zákona č. 306/2013 Z. z., zákona č. 32/2015 Z. z. a zákona
č. 177/2018 Z. z. sa dopĺňa takto:

Za § 14 sa vkladá § 14a, ktorý vrátane nadpisu znie:

„**§14a**

**Transformácia podniku na obchodnú spoločnosť**

Transformácia podniku na obchodnú spoločnosť je postup upravený osobitnými predpismi,6l) ktorými sa zrušuje a zaniká podnik a zakladá a vzniká obchodná spoločnosť.“.

Poznámka pod čiarou k odkazu 6l znie:

„6l) Napríklad zákon č. .../2023 Z. z. o transformácii Technického skúšobného ústavu Piešťany, š.p. na akciovú spoločnosť a o doplnení zákona č. 111/1990 Zb. o štátnom podniku v znení neskorších predpisov.“.

**Čl. III**

Tento zákon nadobúda účinnosť 1. júla 2023.

1. ) Zákon č. 111/1990 Zb. o štátnom podniku v znení neskorších predpisov. [↑](#footnote-ref-1)
2. ) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov. [↑](#footnote-ref-2)
3. 3) Napríklad zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, zákon č. 133/2013 Z. z. o stavebných výrobkoch a o zmene a doplnení niektorých zákonov v znení neskorších predpisov, zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení zákona č. 259/2021 Z. z., zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov, zákon č. 157/2018 Z. z. o metrológii a o zmene a doplnení niektorých zákonov v znení neskorších predpisov, zákon č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov, zákon č. 53/2023 Z. z. o akreditácii orgánov posudzovania zhody. [↑](#footnote-ref-3)
4. 4) Napríklad zákon č. 455/1991 Zb. o živnostenskom podnikaní (živnostenský zákon) v znení neskorších predpisov. [↑](#footnote-ref-4)
5. 5) Zákon č. 92/1991 Zb. o podmienkach prevodu majetku štátu na iné osoby v znení neskorších predpisov. [↑](#footnote-ref-5)